**POROČILO O IZMENJAVI V JYVÄSKYLI V DRUGEM SEMESTRU 2020**

Na JYU smo imeli redna predavanja v angleščini, ki so se po razglasitvi pandemije nadaljevala prek zooma oz. spletne platforme moodle. Študij se mi je zdel enako kakovosten kot na FSD, vendar z zelo skopo izbiro predmetov s področja socialnega dela. Zaradi tega razloga je študij lahko sicer še toliko zanimivejši, saj lahko znanje razširiš na drugačna znanstvena področja ter ga povezuješ z znanjem iz socialnega dela in uporabnostjo pri poklicu v praksi. Če bo pravilnik FSD takšen študij na izmenjavi dopuščal, se mi iz lastne izkušnje zdi možnost opravljanja predmetov iz “ne-striktno-socialnodelavskega” področja koristna, saj sem s pridobljenim znanjem z drugih področij pridobila kar nekaj inovativnih zamisli, ki jih lahko prenesem v prakso socialnega dela oz. z njim nadgradim svoje teoretsko razumevanje in mišljenje. Tudi pri zaključnih nalogah pri predmetih s področja politologije, umetnosti in komunikacije sem imela dovolj svobode, da sem teme lahko povezala s socialnim delom in dosedanjim študijem. Predavanja in izpitne naloge na JYU potekajo podobno kot na FSD, več pa je možnosti za spletno opravljanje obveznosti oz. študij na daljavo (že pred pandemijo). Po mojih izkušnjah so profesorji na JYU zelo dostopni in prijazni, z veseljem priskočijo na pomoč in odgovarjajo na vprašanja.

Posebno previdnost pri odločitvi za izmenjavo na JYU predlagam študentom z gibalnimi ovirami, saj glavni kampus stoji na hribu, poti med posameznimi stavbami pa so ponekod precej strme in pozimi težje prehodne. Ustanova je precej velika, poleg glavnega jo sestavljajo še štirje (modernejši in dostopnejši) kampusi. Univerza oz. študentska združenja organizirajo različne spoznavne dogodke, ki pa se jih udeležujejo večinoma le tuji študentje na izmenjavi, zato moraš imeti za druženje z domačimi študenti več samoiniciative. Večina študentov na izmenjavi je dodiplomskih, nobena organizirana aktivnost pa ni bila osnovana tako, da bi imela možnost spoznati več drugih študentov na 2. ali 3. stopnji. Obštudijske dejavnosti so predvsem športne narave. Jyväskylä slovi kot športna prestolnica Finske. Je majhno mesto, z zelo malo možnostmi (npr. kulturnega) udejstvovanja brez razumevanja finščine. Za vsakdanje potrebe poznavanje finščine sicer ni potrebno. Mesto je obdano z gozdovi in jezeri. V toplejših mesecih se mnogi kotički jezer prelevijo v zelo prijetne plaže.

Stroški prehrane in prevoza so na Finskem nekoliko višji kot v Sloveniji, vendar se lahko pretirano visokim nakopičenim stroškom izogneš z nakupovanjem v cenejših prodajalnah (Lidl, Prisma, Tiger Copenhagen; zelo razvita je tudi kultura trgovin z rabljenimi stvarmi, t. i. “kirppis”). Cena najema študentske sobe (KOAS ali Kortepohja) je približno enaka ali celo cenejša (sorazmerno s kakovostjo) kot v Ljubljani. Članstvo v študentskem združenju odsvetujem, saj gre za precej velik strošek, ki pa je pravzaprav povsem nepotreben, saj so skoraj vsi študentski popusti (prehrana, prevozi, študentske cene uporabe športnih objektov ipd.) dostopni tudi brez študentske izkaznice, zgolj s potrdilom o vpisu.

Ker sem sama že na dodiplomski stopnji izkoristila odlično priložnost za izmenjavo na Finskem, dodajam še svojo ugotovitev, da JYU ni najboljši primer slavnega finskega šolstva, saj ponuja bistveno manj raznolike možnosti glede izbire predmetov in aktivnosti kot nekatere druge izobraževalne institucije na Finskem (oz. vsaj v primerjavi z univerzami v Tampereju), pri katerih je visoko vlaganje v šolstvo izrazito opazno. Kljub temu se mi izobraževanje na Univerzi v Jyväskyli ni zdelo nič manj kakovostno kot na UL.

Za kakršnakoli vprašanja mi študentje, ki se odločajo za izmenjavo, lahko pišejo na emina.kameric@gmail.com (dovolim objavo).